钦定古今图书集成/明伦汇编/官常典/第089卷 > 汴哀王璥
## 钦定古今图书集成/明伦汇编/官常典/第089卷 > 汴哀王璥

按《唐书》本传：“汴哀王璥，于诸子为最少，初封才数岁，
容貌秀澈，有成人风，帝爱之。开元二十三年，授右千
牛卫大将军，明年薨。唐制，亲王封户八百，增至千；公
主三百，长公主至六百。高宗时，沛、英、豫三王。太平公
主，武后所生户，始逾制。垂拱中，太平至千二百户。圣
历初，相王太平皆三千，寿春等五王各三百。神龙初”，
相王太平至五千，卫王三千，温王二千，寿春等王皆
七百；嗣雍、衡阳、临淄、巴陵、中山王五百，安乐公主二
千，长宁千五百，宣城、宜城、宣安各千，相王女为县主
各三百，相王增至七千，安乐三千，长宁二千五百，宜
城以下二千；相王太平、长宁、安乐以七丁为限，虽水
旱不蠲，以国租庸满之。中宗遗诏，“雍、寿春王进为亲
王，户千。”开元后，天子敦睦兄弟，故宁王户至五千五
百，岐、薛五千；申王以外家微户四千，邠王千八百，帝
妺户千。中宗诸女如之，通以三丁为限。及皇子封王，
户二千；公主五百。咸宜公主以母惠妃故，封至千。自
是诸公主例千户止。初，文德皇后崩，晋王最幼，太宗
怜之，不使出阁。豫王亦以武后少子，不出阁。嗣圣初
即帝位，及降封相王，乃出阁。中宗时，谯王失爱，迁外
藩；温王年十七，犹居宫中，遂立为帝。开元后，皇子幼，
多居禁内，既长，诏附苑城为大宫，分院而处，号“十王
宅”，所谓庆、忠、棣、鄂、荣、光、仪、颍、永、延、盛、济等王，以十举
全数也。中人押之就夹城，参天子起居。家令日进膳，
引词学士入授书，谓之“侍读。”寿、信、义、陈、丰、恒、凉七王
就封，亦居十宅。鄂光废死，忠王立为太子，庆、棣继薨，
唯荣、仪十四王居院，而府幕列于外坊，岁时通名起
居。既又诸孙多，则于宅外更置百孙院。天子岁幸华
清宫，又置十王、百孙院于宫侧，宫人每院四百馀，百
孙院亦三四十人。禁中置维城库，以给诸王月俸。诸
孙纳妃、嫁女，就十王宅。“太子不居东宫，处乘舆所幸
别院。”太子亲王、公主婚嫁，并供帐于崇仁之礼院。